Transitorower lewenslank tronk toe gestuur | Maroela Media
'n Transitorower is lewenslange tronkstraf opgelê ná 'n transitorooftog wat in 2018 die lewe van 'n veiligheidswag geëis het.
Kapt. Ndivhuwo Mulamu, woordvoerder van die Valke, het gesê Bhekani Dladla (30) is Maandag in die Palm Ridge-hooggeregshof in Johannesburg tot lewenslank en 'n bykomende 47 jaar tronkstraf gevonnis nadat hy en 'n makker in Mei 2018 op 'n transitowa in Johannesburg toegeslaan het.
Personeel van die veiligheidsmaatskappy Fidelity ADT het die betrokke dag R30 000 by 'n slaghuis in die Goudstad opgetel waarna Dladla en Lalela Cwabaza (37) die transitowa beroof en 'n veiligheidswag doodgeskiet het. Die verdagtes het ná die voorval in 'n wit Opel Astra op die vlug geslaan.
Dladla is in Februarie 2019 in verband met dié voorval in hegtenis geneem nadat CCTV-kameras hom aan die rooftog verbind het.
Sy makker, Cwabaza, is dieselfde maand tydens 'n rooftog by 'n hoërskool in Edenvale deur polisiebeamptes doodgeskiet.
Dladla is skuldig bevind op aanklagte van moord, gewapende roof, die besit van 'n ongelisensieerde vuurwapen en ammunisie.